આપણી જીવનશૈલી દિનપ્રતિદિન પશ્ચિમી સભ્યતાનું આંધળું અનુકરણ કરી રહી છે. પશ્ચિમના પ્રદેશની આબોહવાના લીધે તેમની જીવનશૈલી વિકસી હશે, પરંતુ તેમનું બધું જ સારું તેમ માનીને આપણે પણ એ રીતે અનુકરણ કરીએ તે યોગ્ય નથી. આપણે જમીન પર આસન પાથરી કે પાટલા પર જમવા બેસતા હતા. આનું કારણ એ છે કે જમતી વખતે ઊર્જાનું સર્જન થતું હોય છે. આસન કે લાકડું વિદ્યુતનું અવાહક છે. તેથી તેનો ઉપયોગ કરવાથી ઊર્જાનો સંચય થાય છે, જ્યારે પ્લાસ્ટિક કે લોખંડની ખુરશી પર બેસી જમવાથી ઊર્જા આપણા શરીરમાંથી પૃથ્વીમાં ચાલી જાય તેવું એક અનુમાન છે. આપણે જમીન પર બેસીએ એટલે લોકો આપણને ગાંડા કે ગમાર ગણે. એમ પૂછે કે શું ડાઇનિંગ ટેબલ ખરીદવાના પણ પૈસા નથી? ન હોય તો હું આપું. આનો જવાબ ગર્વથી એવો આપવાનો કે પૈસા તો ઘણા છે પરંતુ આરોગ્યના કારણે ડાઇનિંગ ટેબલ લેતા નથી.